2019. gada 17. decembrī Noteikumi Nr. 663

Rīgā (prot. Nr. 59 33. §)

**Kultūras ministrijas padotībā esošo profesionālās izglītības iestāžu maksas pakalpojumu cenrādis**

Izdoti saskaņā ar

Likuma par budžetu un finanšu vadību

5. panta devīto daļu

1.  Noteikumi nosaka Kultūras ministrijas padotībā esošo profesionālās izglītības iestāžu sniegto maksas pakalpojumu cenrādi.

2.  Profesionālās izglītības iestādes sniedz maksas pakalpojumus saskaņā ar cenrādi ([pielikums](https://likumi.lv/ta/id/293019#piel0)).

3.  Par cenrāža 1.1., 2.1., 3.1., 4.1., 5.1., 6.1., 6.2., 9.6., 10.1., 10.2. un 10.3. apakšpunktā minētajiem pakalpojumiem maksu neiekasē no izglītojamiem, kas ir bāreņi vai bez vecāku gādības palikuši bērni (uzrādot statusu apliecinošu dokumentu).

4.  Cenrāža 1.1., 2.1., 3.1., 4.1., 5.1., 6.1., 9.6., 10.1., 10.2. un 10.3. apakšpunktā minētajiem pakalpojumiem noteikta 50 % atlaide šādiem izglītojamiem:

4.1. izglītojamiem no ģimenēm, kurām piešķirts trūcīgas vai maznodrošinātas ģimenes statuss (uzrādot attiecīgo statusu apliecinošu dokumentu);

4.2. izglītojamiem ar invaliditāti (uzrādot invaliditātes apliecību);

4.3. izglītojamiem no daudzbērnu ģimenēm (uzrādot Latvijas Goda ģimenes apliecību "3+ Ģimenes karte" un personu apliecinošu dokumentu, skolēna apliecību vai daudzbērnu ģimenes statusu apliecinošus dokumentus).

5.  Cenrāža 1.1., 2.1., 3.1., 4.1., 5.1., 6.1., 9.6., 10.1., 10.2. un 10.3. apakšpunktā minētajiem pakalpojumiem noteikta 20 % atlaide izglītojamiem, ja no ģimenes izglītības iestādē mācās vairāk nekā viens bērns, izņemot gadījumu, ja piemērota atlaide saskaņā ar šo noteikumu 4. punktu.

6.  Noteikumi stājas spēkā 2020. gada 1. janvārī.

Ministru prezidents A. K. Kariņš

Kultūras ministrs N. Puntulis